Tema: 4. **Bankyň karz syýasaty.**

1. Bankyň karz syýasaty barada düşünje we onuň ileri tutulýan ugurlary.

2. Karz syýasatynyň düzümleri.

3. Karz syýasatyna täsir edýän ýagdaýlar.

1-nji sorag.

Hormatly Prezidentimiz „Türkmenistanyň durmuş-ykdysady ösüşiniň döwlet kadalaşdyrylyşy“ atly kitabynda:

“Döwlet kadalaşdyryşynyň iň möhüm wezipeleriniň biri – milli walýutanyň durnuklylygy üpjün edilen halatynda, ilkinji nobatda maýa goýum, innowasion we telekeçilik işini işjeňleşdirmekden, intensifikasiýalaşdyrmakdan ybarat bolup durýar. Bu maliýe, pul we karz syýasatynyň çäreleri arkaly gazanylýar.

Häzirki zaman pul bazaryny kämilleşdirmek meselesi erkin hereket edýän, netijeli işleýän usullary boýunça köpugurly, ösen infrastrukturasyna daýanýan, ygtybarly hem çalasyn aýlanýan hasaplaşyklar arkaly işleýän, ykdysady ulgamlaryň we pudaklaryň arasynda degişli serişdeleri geçirmek üçin ýola goýlan ygtybarly akabalar arkaly maliýeleşdirmek amallaryny bökdençsiz geçirmäge ukyply, pudak toplumlarynyň ählisinde berilýän karzlar boýunça bir derejedäki göterimler bilen işleýän, ygtyýarlandyrylan banklaryň üsti bilen çekilýän maliýe serişdeleriniň bölünişiginde esasy orny önüm öndürýän pudaklara berýän şertinde Türkmenistanyň pul-karz syýasatynyň netijeliligini artdyrmak bilen baglydyr.“ diýip, bellenilýär.

Türkmenistanyň Merkezi banky tarapyndan, oýlanyşykly pul-karz syýasaty işlenip düzülýär, amala aşyrylýar we yzygiderli kämilleşdirilýär. Şol pul-karz syýasatynyň özeni milli manadyň durnuklylygyny üpjün etmek we onuň satyn alyjylyk ukybyny berkitmek, milli ykdysadyýetimize maýa goýumlary çekmek, onuň pudaklaryny we ulgamlaryny, şol sanda kiçi we orta telekeçiligi karzlaşdyrmak, içerki bazaryň harytlar üpjünçiligine we taýýar önümleriň dünýä bazaryna çykarylmagyna ýardam etmek bolup durýar. Şoňa görä-de, ýurdumyzda pul we karz gatnaşyklaryny ösdürmek, maýa goýum işjeňligini ýokarlandyrmak we töleg ulgamyny kämelleşdirmek uly ähmiýete eýedir.

Türkmenistanyň Merkezi bankynyň pul-karz syýasatyna laýyklykda, ýurdumyzyň täjirçilik banklarynyň her biri öz karz syýasatyny aýratynlykda işläp düzýär we ykdysadyýetiň pudaklaryny, onuň ileri tutulýan ugurlaryny we raýatlary karzlaşdyrýar.

Täze Galkynyş we beýik özgertmeler zamanasynda hormatly Prezidentimiziň ýolbaşçylygynda il - ýurt bähbitli ykdysady özgertmeler geçirilýär, şol sanda pul-karz syýasatynda hem amala aşyrylýar we oňyn netijeler gazanylýar.

Ykdysady özgertmeleriň maksady bazar ykdysadyýeti şertlerinde ýurduň ykdysady ösüşiniň ýokary depginlerini we ilatyň durmuşynyň hil taýdan ýokarlanmagyny üpjün edýän gurallary döretmekden ybaratdyr.

Bu maksatlara ýetmeklige bank ulgamy ykdysady gurallaryň arasynda has möhümi bolan karz mehanizmi bilen ýardam berýär. Çünki, täjirçilik banklaryň işjeňliginde iň bir ileri tutulýan ugry karz bermek bolup durýar. Karz ykdysadyýetiň dürli sektorlarynyň we karz institutlarynyň arasynda pul maýasynyň toplanmagy we ýygnalmagy boýunça aragatnaşyklar ulgamy, maýa goýumyň hereket edýän bazarynyň çäginde karz institutlarynyň öz aralarynda maýa goýumyny we daşary ýurt müşderileriniň arasyndaky gatnaşyk bolup durýar.

Karz gurallarynyň oýlanşykly, netijeli dolandyrylmagy we ykdysadyýetiň ösüşine oňyn täsir etmek şerti bilen her bir täjirçilik banklary karz syýasatyny amatly we bähbitli düzýärler we ýerine ýetirýärler.

Karz gatnaşyklary ýurduň ykdysady özgertmeleriniň talabyna görä, alyp barmak esasy şertleriň biri bolup durýar. Şonuň üçin banklar özleriniň ýöredýän karz syýasatlaryny yzygiderli kämilleşdirýärler.

Karz syýasaty karz serişdeleriniň has netijeli ýerleşdirilmegini üpjin etmekde ýüze çykýan töwekgelçiliklere gözegçilik etmek maksady bilen döredilýär.

**Karz syýasaty** – ykdysady usullaryň toplumy bolup, karz goýumlarynyň hereketini dolandyrmakdan ybaratdyr.

Bankyň öz we jemgyýetçilik bähbitlerine görä, karz maýasyny ýerleşdirmek ugrunda karzlaşdyryjy hökmünde amala aşyrýan işlerine bankyň karz syýasaty diýilär.

Karz syýasaty boýunça ileri tutulýan ugurlar:

- hili boýunça tapawutlanýan aktiwler;

- peýdaly gatnaşyklar;

- karz bukjasynyň ösüşi.

1) Hili boýunça tapawutlanýan aktiwler – bu makro ykdysady ýagdaýlaryň ýaramaz üýtgemelerinde hem girdejiligi üpjin edýän aktiwlerdir.

2) Müşdwriler bilen peýdaly gatnaşyklar – bu töwekgelçiligiň we girdejililigiň amatly gatnaşygyny üpjin etmekden ybaratdyr.

3) Bankyň serişdelerini has oňaýly ýerleşdirmegi üçin ýerine ýetirilmeli kadalar (ölçegler):

- Merkezi bankyň talaplary.

- bankyň maksatlary.

- kanuny geleşiklere gatnaşmak.

Ýurdumyzyň täjirçilik banklarynyň karz syýasaty esasy 3 ugur boýunça amala aşyrylýar:

1) Milli ykdysadyýetiň döwlet bölegine (sektoryna) degişli edara görnüşli taraplary karzlaşdyrmak. Edara-kärhanalar tarapyndan banklaryň karz pullary Milli maksatnamalary, maýa goýum taslamalary we öz meýilnamalaryny ýerine ýetirmek üçin, şeýle hem dolanşyk serişdeleri ýetmeýän ýagdaýynda ulanylýar.

2) Milli ykdysadyýetiň döwlet bölegine (sektoryna) degişli däl edara görnüşli taraplary we hususy telekeçileri karzlaşdyrmak. Karz pullar senagat we oba hojalyk önümçiliginiň ösdürilmegine we giňeldilmegine, şeýle hem halka hyzmat etmekligi ösdürmäge gönükdirilýär.

3) Raýatlary karzlaşdyrmak. Karzlar esasan raýatlaryň gaýragoýulmasyz zerurlyklary üçin – sarp ediş karzlary, gozgalmaýan emläge we beýleki durmuş meseleleri çözmek üçin berilýär.

Täjirçilik banklar ykdysadyýetiň ähli pudaklaryna we ilata hyzmat etmek bilen, ýurdumyzyň milli ykdysadyýetiniň ösüşine saldamly goşant goşýarlar.

Häzirki döwürde karzlaşdyrma has köp isleg bildirilýän bank hyzmatlarynyň esasy görnüşleriniň biri bolup çykyş edýär. Ykdysadyýetiň ösmeginde banklaryň berýän karz serişdeleriniň möhümdigini bellemek gerek. Çünki, ykdysadyýetiň her bir pudagynda bank karzlary, onuň üznüksiz we bökdençsiz hereket etmegi üçin goşmaça serişde bolup durýar. Şonuň üçin hem, ýurdumyzda täjirçilik banklaryň ykdysadyýetimizi ösdürmek üçin gönükdirilen karz serişdeleri yzygiderli artdyrylýar. Şunlukda banklar ykdysadyýetiň hemme pudagyny goşmaça pul bilen üpjün edip, puluň dolanyşygyny çaltlandyrýarlar we sazlaşdyrýarlar.

Ýurtda karzlaşdyrylmagyň yzygiderli ösdürilmegi ykdysadyýetde bank ulgamynyň ähmiýetiniň ýokarlanýandygyna şaýatlyk edýär. Soňky ýyllarda ykdysadyýetiň ösmegine gönükdirilen karz serişdeleriň möçberi ep-esli artdy. Häzirki wagtda hem, ýurduň ykdysadyýetinde karz goýumlaryny artdyrmagyň ýokary depginleri saklanýar. Bu barada biz geçen temamyzda anyk maglumatlary belläp geçipdik.

2-nji sorag.

Bankyň karz syýasatynyň düzümleri:

- karz syýasatyň maksady;

- karz syýasatyň meseleleri;

- karzlaşdyrmagyň ugurlary;

- karz amallaryň tilsimaty;

- karzlaşdyrmak döwründäki gözegçilik.

1) Bankyň karz syýasatynyň maksady **–** bu bankyň wezipesinden gelip çykýar we müşderileriň wagtlaýynça goşmaça gymmata (pul serişdelere) bolan zerurlyklaryny kanagatlandyrmakdan ybaratdyr. Önümçiligiň üznüksizligini üpjün etmek bilen bilelikde, bank öz bähbitlerine hem ýetýär, ýagny peýda gazanýar. Bank karz syýasatynyň ýene bir esasy maksatlarynyň biri ykdysadyýetiň dürli pudaklarynyň durnukly we sazlaşykly ösmegini, ilatyň ýokary ýaşaýyş derejesini üpjün etmek bolup durýar. Şu nukdaýnazardan, täjirçilik banklaryň karz syýasaty ýurduň hökümeti tarapyndan alnyp barylýan özgertmelerden, şeýle hem ilaty we edara – kärhanalary maliýe serişdeleri bilen üpjün etmeklige gönükdirilen çärelerden ybaratdyr.

2) Karz syýasatyň meseleleri **–** bu bankyň öz işleri bilen göniden-göni bagly bolup, karzlaryň düzümini hil taýdan gowylandyrmakdan, karz serişdeleriniň dolanşygyny ýokarlandyrmakdan we karzlaryň üpjünçilikli bölegini artdyrmakdan ybaratdyr.

Banklar ähli müşderileriniň düzümini seljerýär we karzlaşdyrmanyň sanawynda edara görnüşli taraplaryň, hususy telekeçileriň, şeýle hem şahsy raýatlaryň sanyny we ähli karz alyjylardan näçe %-i edara görnüşli we beýleki taraplara degişlidigini görkezýärler. Mundan başga-da, karzlardan esasy köp peýdalanýan bankyň hemişeki müşderileri we olaryň haýsy pudaklara degişlidigi hem-de ulanylýan karzlaryň netijeliligi barada görkezýärler.

Täjirçilik banklar köpülenç karzlaşdyrmanyň töwekgelçiligini peseltmek maksady bilen karz alyjylaryň bankyň müşderisi bolmalydygyna ýykgyn edýärler.

Täjirçilik banklaryň hyzmatlary dürli görnüşlerde milli manatda we daşary ýurt pulunda amala aşyrylýar. Karzlar gysga we uzak möhletleýin döwür üçin berilýär. Esasy üns karzyň üpjünçiligine, töwekgelçiliginiň derejesine, maksada laýyk ulanylşyna gönükdirilýär.

3) Karzlaşdyrmagyň ugurlary **–** bu karz syýasatyndan gelip çykýar we onuň ýerine ýetirilmegini üpjün edýär. Bu düzüm bankyň strategiýasy bilen baglydyr. Bank karzlaşdyrmakda haýsy hem bolsa bir pudagyň kärhanalaryny saýlap alyp bilýär ýa-da diňe şahsy taraplary karzlaşdyrmakda ýa-da halkara karzlary bermekde ýöriteleşip hem bilýär.

4) Karz amallaryň tilsimaty **–** banklar karzlaşdyrmak amallary ýerine ýetirmek bilen kada öwrülen düzgünleri we kanunçylygy bozup bilmeýärler. Ýagny, ykdysady we hukuk kadalary bozan ýagdaýda bankyň awraýyna zyýan ýetýär.

5) Karzlaşdyrmak döwründäki gözegçilik **–** bankyň yzygiderli irmän-ýadaman elmydama geçirýän ykdysady seljerme we gözegçilik işleridir. Şol işler ýokary derejeli, tejribeli karz hünärmenleri tarapyndan karzlaşdyrmagyň hemme tapgyrlarynda ýerine ýetirilýär.

Täjirçilik banklary karz töwekgelçiligi peseltmek maksady bilen, karz serişdeleri berilenden soň, tä yzyna doly gaýtarylýança bank hünärmenleri tarapyndan müşderileriň ykdysady ýagdaýlary seljerilýär we gözegçilikde saklanylýar, muňa karz monitoringi diýilýär.

Karz monitoringi, karzyň üzülmegine we göterimleriň tölenilmegine gözegçilik edilmegi karzlaşdyrmak işiniň wajyp tapgyry bolup çykyş edýär. Bu gözegçilik işi müşderiniň karz iş toplumynyň seljerilmeginden, bankyň karz bukjasynyň häli-şindi gaýtadan seredilmeginden we barlag işleriniň geçirilmeginden ybaratdyr.

Karz syýasatyň düzümleri bibi-biri bilen baglydyr. Olaryň biriniň bozulmagy bilen karzlaşdyrmak işinde kynçylyklary döredip bilýär. Mysal üçin: bank karz syýasatynyň maksadyna gözegçiliksiz ýetip bilmeýär. Ýa-da karz syýasatyň maksatlary we ugurlary hädogry saýlanan bolsa, onda karzlaşdyrmak amallaryň netijeliliginiň peselmegine getirip bilýär.

3-nji sorag.

Bank özbaşdak karz edarasy bolup, karz syýasatyny bir näçe ýagdaýlaryň hasaba alynmagy bilen ýerine ýetirip bilýär. Olar içerki we daşarkylara bölünýär.

Karz syýasatyna täsir edýän daşarky ýagdaýlar:

- syýasy şertler,

- ykdysady şertler,

- bank kada-kanunçylygyň kämilligi we ösüş derejesi,

- bankara bäsdeşligiň ýagdaýlary,

- bank infrastrukturasynyň ösüş derejesi.

1) Ýurtdaky syýasy durnuksyzlyk banklaryň karz goýumlaryny saklap bilýär we karz maýalaryň daşary ýurtlara çykarylmagyna sebäp bolýar.

Biziň ýurdumyzda Hormatly Prezidentimiziň ýolbaşçylygynda alnyp barylýan içerki we daşarky syýasatynda il-ýurt bähbitli özgertmeler we ösüşler öz beýanyny tapýar. Diňe bir ýurdumyzyň içerki syýasatynda däl, eýsem daşary syýasatymyzda hem Türkmenistan döwletimiziň abraýy ýokary. Beýik Galkynyş zamanasynda hormatly Prezidentimiziň taýsyz tagallasy bilen diňe geçen 2009-njy ýylyň dowamynda halkara şertnamalarynyň 116-syna gol çekildi. Türkmenistan halkara konwensiýalarynyň 10-syna we beýleki köptaraplaýyn halkara resminamalaryna goşuldy. Türkmenistanyň Prezidentiniň baştutanlygyndaky ýurdumyzyň hökümet wekiliýeti daşary ýurtlarda 15 gezek saparda boldy. Türkmenistanyň Prezidentiniň daşary ýurtly resmi wekiller bilen 163 duşuşygy geçirildi. Ýurdumyzyň halkara abraýynyň günsaýyn artýandygyna ýokarda görekezilen habarlar hem şaýatlyk edýär.

Ýurumyzdaky syýasy durnuklylyk we höküm sürýän parahatçylyk täjirçilik banklaryň oýlanşykly karz syýastyny işläp düzmegine we amala aşyrmagyna oňyn täsir edýär.

2) Ykdysady şertler karz amallaryň göwrümlerine örän uly täsir edýär. Mysal üçin: durgunlylyk döwürlerinde karza bolan islegler artýar, emma, karz serişdeleriň yzyna gaýdyp gelmek töwekgelçiligi ösýär. Ykdysady durgunlylygyň gapdalynda barýan hümmetsizlenmek (inflýasiýa) uzak möhletli goýumlary azaldýar, karz maýanyň önümçilikden söwda we dellalçylyk amallaryna geçmegine getirýär. Ykdysady şertlere ýurduň salgyt syýasaty, Merkezi bankyň alyp barýan pul-karz syýasaty, işewürligiň ösüş derejesi öz täsirini ýetirýär.

3) Kanunçylyk esaslar – ýurduň bank kada-kanunçylygy banklaryň işiniň düzgünini kesgitlän soň, onuň kämilleşdirilmegi bilen banklaryň we karz alyjylaryň hukuklarynyň we bähbitleriniň goralmagy üpjün edilýär.

Banklarda karzlaşdyrmak işleri Saparmyrat Türkmenbaşynyň Türkmenistanyň Raýat bitewi Kanunyna, «Türkmenistanyň Merkezi banky hakyndaky», «Täjirçilik banklary we bank işi hakyndaky», «Girew hakynda» Türkmenistanyň kanunlaryna hem-de beýleki kadalaşdyryjy hukuk namalaryna, Türkmenistanyň Merkezi bankynyň 2006-njy ýylyň 25-nji sentýabryndaky 63 belgili buýrugy bilen tassyklanan we Adalat ministrliginde bellige alnan „Bankyň karz bermegi hakynda“ Düzgünnama laýyklykda, şertnamalaýyn esasda amala aşyrylýar.

Hormatly Prezidentimiziň ýolbaşçylygynda geçirilýän özgertmeleriň çäginde ykdysady syýasatyň düýpli aýratynlyklarynyň bardygyny bellemek zerurdyr. Olaryň biri hem pul-karz syýasatynyň esasyny düzýän bank ulgamynyň kanunçylyk binýadyna aýratyn üns berilmegidir. Çünki, ol bank ulgamynyň işjeňligini, maýadarlaryň, müşderileriň, karz berijileriň we karz alyjylaryň bähbitleriniň goraglylygyny üpjün edýär.

Şonuň üçin, Hormatly Prezidentimiziň şu ýylyň 13-nji awgustynda geçiren maslahatynda bank ulgamyny kämilleşdirmek boýunça tekliplere, hususanda «Türkmenistanyň Merkezi banky hakynda», «Täjirçilik banklary we bankişi hakynda» we «Daşary ykdysady gatnaşyklarda puly kadalaşdyrmak we pula gözegçilik hakynda» Türkmenistanyň Kanunlarynyň täze taslamalaryna seredip, olaryň uly ähmiýete eýedigini nygtap, olary Türkmenistanyň Mejlisine ibermek barada tabşyryk berdi.

Hakykatdan hem, häzirki wagtda bank ulgamyndaky hereket edýän Kanunlar toplumy 1993-nji ýylda kabul edilipdi. Ondan sonra biziň ýurdumyzyň ykdysady-maliýe meselelerinde we halkara ykdysady gatnaşyklarynda birnäçe özgerişlikler bolup geçdi. Täze işlenilip taýýarlanan bank ulgamyna degişli kanunlar toplumynda ähli bolup geçýän özgertmeleriň we dünýäniň ösen döwletleriniň tejribesi göz öňünde tutulyp taýýarlanmagy bank ulgamyna Kanun binýadynyň halkara derejelerine we häzirki döwrüň talabyna laýyk getirilmegini öz içine alýar.

4) Bankara bäsdeşik – bu doly derejede bazaryň talaplaryna gabat gelmelidir. Bazar bäsleşigi esasynda täjirçilik banklaryň karz amallarynyň hilini ýokarlandyrmaga täsir edýär.

Biziň ýurdumyzda bankara karzlaşdyrmak işleri ,,Türkmenistanyň Merkezi Bankynda karz auksionyny geçirmek hakynda” Düzgünnama esasynda guralýar.

5) Bank infrastrukturasy – bu bankyň doly derejede işlerini hemme taraplaýyn üpjün edýän şertlerdir, ýagny: bankyň häzirki zaman edara ediş binasy, maglumatlaýyn usulýet we okuw üpjünçiligi, häzirki zaman aragatnaşyk serişdeler we kommunikasiýa ulgamy we beýlekiler.

Ýurdumyzyň paýtagty Aşgabat şäherinde Türkmenistanyň Merkezi bankynyň, Türkmenistanyň ,,Daýhanbank” Döwlet täjirçilik bankynyň we Türkmenistanyň daşary ykdysady Döwlet bankynyň binalary dünýä ülňülerine laýyk gelýän nusgada bina edildi.

Paýtagtymyz Aşgabat şäheriniň binagärlik – şähergurluşyk keşbini has-da gözelleşdirmek, şeýle hem Türkmenistanyň ,,Halkbank” döwlet täjirçilik bankynyň maddy-tehniki binýadyny pugtalandyrmak maksady bilen, 2009-njy ýylyň 29-njy dekabrynda Türkmenistanyň Prezidenti Karara gol çekdi. Şol Karara laýyklykda Türkmenistanyň ,,Halkbank” Döwlet täjirçilik bankyna Aşgabat şäheriniň Türkmenistanyň Gahrymany A.Nyýazow şaýolunyň ugrunda umumy meýdany 15500 inedördül metr bolan Bankyň edara binasynyň taslamasyny düzmek, ony kompýuter, mebel we beýleki zerur serişdeler bilen doly enjamlaşdyrmak we ýanaşyk ýerleri abadanlaşdyryp gurmak barada ,,Buing Batiman International” fransuz kompaniýasy bilen goşulan baha üçin salgyt hasaba alnanda umumy bahasy 44,85 mln. ýewro bolan şertnamany gurluşyga 2010-njy ýylyň ýanwar aýynda başlamak we binany 2011-nji ýylyň oktýabr aýynda ulanmaga tabşyrmak şertinde baglaşmaga ygtyýar berildi.

Karz syýasatyna täsir edýän içerki ýagdaýlar:

- bankyň serişde (resurs) binýady we onuň düzümi,

- karz guramanyň likwidliligi (ukyplylygy),

- bankyň ýöriteleşmesi,

- işgärleriň hünär derejesi.

1) Bankyň karzlaşdyrmakda ulanýan serişdeleriniň jemlenmegi karz syýasatyň başlangyç şertlerini üpjün edýär. Karz amallaryň töwekgelçiligi pesräk bolup, onuň girdejiligi ýeterlik bolsa bank karzlaşdyrmak üçin serişdelerini artdyryp bilýär. Şol amatlyklara görä, bankyň aktiw amallarynyň düzüminde karz amallary esasy orny eýeleýär.

2) Bankyň ukyplylygy – bankyň karz syýasatyna esasy täsir edýän ýagdaýlaryň biridir. Bu ýagdaýlar Merkezi bankyň täjirçilik banklaryň likwidliligini sazlaşdyrmakda ulanýan derejelerine hem bagly bolýar.

Türkmenistanyň «Täjirçilik banklary we bank işi hakyndaky“ kanunyň 19-njy maddasyna laýyklykda, Türkmenistanyň çäginde täjirçilik banklaryň durnukly işlemeginiň ykdysady şertlerini üpjün etmek hem-de goýumçylaryň bähbitlerini goramak maksady bilen, Türkmenistanyň Merkezi banky tarapyndan 1998-nji ýylyň 29-njy maýynda 56 belgi bilen „Türkmenistanyň täjirçilik banklarynyň işini düzgünleşdirýän ykdysady kadalaşdyryjylar hakynda“ Düzgünnama tassyklanyldy we hökmany ýerine ýetirilmeli ykdysady kadalaşdyryjylar bellenildi hem-de häzirki wagta çenli olara birnäçe üýtgetmeler girizildi.

3) Bankyň ýöriteleşmesi – diňe belli amallary ýerine ýetirýän bolup, belli bir pudaga hyzmat edýän bolsa, onda bankyň karz syýasaty hem şoňa görä guralýar.

Türkmenistanyň pul-karz ulgamyny maliýe taýdan sagdynlaşdyrmak, banklaryň tölege ukyplylygyny we ygtybarlygyny ýokarlandyrmak, şeýle hem bank işini ýöriteleşdirmek arkaly edilýän hyzmtlary kämilleşdirmek maksady bilen, Türkmenistanyň Prezidenti 03.12.1998ý. “Türkmenistanyň bank ulgamyny pugtalandyrmak baradaky çäreler hakynda“ 3970 belgili karar kabul etdi. Oňa laýyklykda, ykdysadyýetiň ugurlary boýunça bank hyzmatlaryna anyk talaplary hasaba alyp, Türkmenistanyň banklaryny ýöriteleşdirmegi kesgitlenildi. Ýagny, Türkmenistanyň ,,Türkmenbaşy” Döwlet täjirçilik bankynyň senagat we senagat edara-kärhanalaryna, Türkmenistanyň ,,Türkmenistan” Döwlet täjirçilik bankynyň durmuş edara-kärhanalaryna, söwda we hyzmat ediş ugryna, býujet edaralaryna hem-de Türkmenistanyň ,,Daýhanbank” Döwlet täjirçilik bankynyň bolsa agresenagat toplumyna bank hyzmatlaryny ýerne ýetirmek bellenildi.

4) Bankyň hünärmenleri – karzlaşdyrmakda diňe resmi kagyzlary dolduryp bilmeli däl-de, eýsem müşderileriň karza ukyplylygyna ykdysady seljerme, karzyň üpjünçiligini kesgitlemekde, baha bermekde, karzyň netijeliligini kesgitlemekde beýleki işgärlere görä has çuňňur hünär taýýarlykly bolmalydyr. Olar häli-şindi karz amallary ýerine ýetirmekde ulanýan täze düzgünler, kadalar, standartlar we tilsimatlar bilen tanyşdyrylyp, ýörite okadylýar.

Hormatly Prezidentimiz 2009-njy ýylyň 15-nji ýanwarynda geçiren Ministrler Kabinetiniň giňişleýin mejlisinde: ,,Ykdysadyýeti özgertmek, dünýä bazarlaryna çykmak bilen bagly taslamalary amala aşyrmak zähmet bazar şertlerine laýyk derejede guramak boýunça alnyp barylýan işler ähli ýolbaşçylardan maliýe işini, menejmentiň esaslaryny, bank işiniň esaslaryny oňat bilmegi talap edýär” diýip belledi.

Hormatly Prezidentimiz 2008-nji ýylyň noýabr aýynda Belgiýa Patyşalygynyň paýtagty Brýusselde iş saparda bolup, bu ýurduň we Ýewropa Bileleşiginiň ýokary wezipeli ýolbaşçylary bilen özara hyzmatdaşlyk etmek hakyndaky geçiren duşuşyklarynda Belgiýanyň Bank Akademiýasy bilen Türkmenistanyň bank ulgamynyň arasynda ikitaraplaýyn gatnaşyklary ýola goýmaklyk barada hem gepleşik geçirildi.

Ýurdumyzyň bank ulgamynyň hünärmenleri üçin Belgiýanyň Bank Akademiýasynyň alymlarynyň we ýokary derejeli hünärmenleriniň geçirmeginde gysga möhletli okuwlaryň ugurlary kesgitlendi.

Geçirilen okuwlarda häzirki döwre mahsus bolan derwaýys meselelere we bank işjeňligini ösdürmegiň dünýä tejribesine aýratyn üns bermek, maliýe hasabatynyň halkara ülňüleri we beýleki köp sanly möhüm soraglar göz öňünde tutuldy. Belgiýanyň Bank Akademiýasynyň wekilleri bilermenleri arapyndan ýurdumyzyň bank we maliýe ulgamynyň işgärleri üçin okuw maslahaty Türkmenistanyň Gahrymany A.Nyýazow adyndaky ýöriteleşdirilen bank mekdebinde 2009-2010-njy ýyllarda jemi 9 tapgyrda (bank menejmenti, karz syýasaty, buhgalter hasaby we audit, makroykdysady meseleleri, halkara ykdysady gatnaşyklary boýunça) amala aşyryldy. Bu bolsa ýurdumyzyň bank ulgamynyň hünärmenleriniň hünär derejelerini ýokarlandyrmaga we halkara tejribesinde ulanylýan usullary özleşdirmäge we öwrenmäge mümkinçilik berýär. 2009-njy ýylyň noýabr 24-27-si aralygynda şol okuwlaryň 1-nji tapgyry guraldy we geçirildi. Beýleki tapgyrlary bolsa, 2009-njy ýylyň dekabr we 2010-njy ýylyň ýanwar-maý aýlarynda geçirildi.

Ýurdumyzyň dünýäniň köp döwletleri bilen hyzmatdaşlyk etmegi we abraýly halkara maliýe guramalary bilen aragatnaşyk saklamagy ygtybarly hyzmatdaşlygy ýola goýmaga we halkara gurşawynda öz abraýyny has-da ýokarlandyrmaga mümkinçilik döredýär.

Türkmenistanyň Prezidentiniň 28.01.2011ý. 11498 belgili Karary bilen „Türkmenistanyň bank ulgamyny ösdürmegiň 2011—2030-njy ýyllar üçin“ Döwlet maksatnamasy tassyklanyldy. Oňa laýyklykda, işgärler syýasatynyň esasy ugurlary hünärmenleriň hünär derejelerini yzygiderli kämilleşdirmekden, ýokary hünärli hünärmenleri saýlap-seçip almagyň netijeli usullaryny ornaşdyrmakdan ybarat bolup durýar.

Bu Döwlet maksatnamasy şu aşakdakylar göz öňünde tutulýar:

- Banklaryň öňünde goýlan maksatlara ýetmegi we bellenen wezipeleri ýerine ýetirmegi işgärler syýasatynyň dogry ýola goýulmagy bilen bagly bolup durýandygy bilen birlikde, banklar işgärler syýasatynda netijeli işleri gurar we işgärler syýasatyny alyp barmak işi hemişe kämilleşdirmek;

- Banklarda ýolbaşçy weziplere teklip edilýän hünärmenler bilen söhbetdeşlik geçirmek dowam etdirmek;

- Bank işgärleriniň bilim derejesini ýokarlandyrmak üçin ykdysady okuwlary yzygiderli guramak;

- Türkmenistanyň Merkezi bankynda, täjirçilik banklarynda synag we söhbetdeşlik geçirmek işi dowam etdirmek;

- Banklaryň ösüş strategiýasyna laýyklykda, işiň ýyldan-ýyla özgerýändigini we täze ugurlar boýunça hünärleriň bolmagyna talaplaryň ýüze çykýandygyny nazara almak bilen, bank işinde zerur bolan hünärleriň sanawyna üýtgetmeler girizmek we hünärmenlik derejesi boýunça bildirilýän talaplar kesgitlemek. Şunuň bilen birlikde, bank hyzmatlarynyň umumy düzüminiň giňelmegi, islegiň häzirki ösüşine laýyklykda olaryň gurluşynyň üýtgemegi, müşderiler bilen işlemegiň täze tilsimatlarynyň ornaşdyrylmagy bilen baglanyşykly işgärleriň hünär öwrenmeklerine we iş başarjaňlygyna hemişe ýokary talaplar bildirmek meýilleşdirilýär.

- Bank işgärleriniň hünär kämilligi işgärleriň okuwlara we hünär okuwlaryna gatnaşmaklaryny guramak arkaly üpjün etmek.

- Bank işgärleriniň hünär derejesini ýokarlandyrmakda halkara maliýe guramalary, daşary ýurtlaryň merkezi banklary, beýleki iri daşary ýurt banklary bilen hyzmatdaşlyk alnyp barmak;

- Banklar tarapyndan her ýylda iş tejribesi ýetik, ýokary hünärli işgärleriň içinden işgärler ätiýaçlygy düzmek;

- Banklarda işleýän we işe kabul edilýän her bir hünärmeniň bilim derejesiniň ýokary bolmagy hem-de öz eýeleýän wezipesine biliminiň gabat gelmegi gazanmak;

- işgäriň hünär ukybyny ýüze çykarmak we ösdürmek üçin işgärlere baha bermek we synag geçirmek düzgünleri kämilleşdirmek;

- Bank ulgamynda zähmet düzgün-nyzamyny berkitmek we bank işgärleri üçin dürli mowzuklar boýunça okuwlary guramak arkaly olary gaýtadan taýýarlamak we hünärini ýokarlandyrmak.